Mireille Mathieu
Mireille Mathieu (prantsuse [miˈʁɛj maˈtjø]; sündinud 22. juulil 1946 Avignonis) on Prantsuse estraadilaulja. Ta sündis 14-lapselises kiviraiuja peres vanima lapsena, ema oli kodune. Pere elas kitsastes oludes. Mireille sai kuulsaks 21. novembril 1965, kui võitis lauluvõistluse Télé Dimanche, mida vahendas televisioon ja nägi kogu Prantsusmaa. Mireille Mathieu oli siis 19-aastane. Tema avastaja ja toetaja oli Johnny Stark, kelle kaudu tuli ka esimene plaadileping Mon Credo, mida müüdi viie kuuga 1,3 miljonit eksemplari. Mireille repertuaaris on 1200 laulu. Ta laulab prantsuse, saksa, inglise, itaalia, hispaania, oksitaani, katalaani, jaapani, hiina, vene ja soome keeles. Ta oli esimene lääne päritolu laulja, kes astus ametlikult üles Hiinas. Tema plaate on ostetud üle 150 miljoni. 14. novembril 1983 oli ta eravastuvõtul paavst Johannes Paulus II juures.